Me som le gavestar Soľ, paš o Vranov.
Hin man e romňi u štar čhave.
Akana amen hiňi e cikňi, štar čhonengri Artuška.
Angomis but berša keravas sar o zamočňikos.
U kijo kašt, sar ajso, man but nacirdelas, bo sakovar keravas le trasteha.
Paľis jekhvar, jekhe ďivese, man dochudľom andre Komunita apoštoloskri Pavloskri.
U phiravas adaj kijo duj berša.
Mekh adaj nasas ňisavo vastengre buťengro kher, ňič.
O dad Martin the o rašaj amenge jekhvar diňas ajso paťaben,
u phenďas amenge, hoj kamel te kerel o arakhado buťakro kher.
Hoj, te kamahas te kerel buťi andro ajso arakhado kher.
Me pal oda but gondoľinavas, vašoda, hoj le kašteha mekh ňikana nakeravas.
Aľe olestar, hoj prindžarďom le Devles u paťavas oleske,
hoj the te man oleha ňič nane u ňikana oda nakeravas,
hoj o Del mange šaj pomožinel te kerel the e dujto buťi.
U phenďom hoj he, zumavava.
Oda jekhto berš, kana chudľam te kerel, dikhľom, hoj andre mande vareso hin.
Na sas o problemos te chudel te kerel vareso.
Jekhto sas amenca oda raj Krajniak,
ov sas o šerutno andro buťakro kher.
Ov amen sikhavelas ajse čhiňipnaskre džaňibena.
Aľe paľis geľas amendar u akana kerel peskro korkoro.
U ačhiľam korkore.
U dikhav, hoj čačes, džanas oda te kerel korkore.
Hoj nane problemos te kerel so ča kamas.
Me korkoro kerďom imar štar skulpturi.
Savore baripena.
U džal oda mange, no.
Jekh džanav.
Hoj kana o manuš šaj te čitrinel, paľis hino 90% rezbaris.
Vašoda, hoj oda hin nekhbuter.
Adaj man hin e vizija, sar oda te kerav.
Imar hin jekh, te pes kerel le penkaloha vaj dlatoha vaj pilaha.
Vašoda, hoj hin e vizija.
U me čitrinav mišste, avka man chudľom.
Jekhvarestar.
Ča le mujeha man sas sakovar problemi.
O nakh nadžanavas mištes te kerel u o jakha.
Aľe oda raj Krajňák, so sas amenca,
ov amen sikhaďas te kerel ola detaila.
O jakha, o nakh.
U paľis o muj, e figura, oda imar nane problemos.
Nekhgoreder hin te kerel o jakha the o nakh.
Oda, sar diťhol e skulptura, o šero, oda keren o jakha the o nakh.
Kana kerena o nakh namištes, vaj o jakha, paľis...
Imar odi skulptura nane ajsi, sar kampel te avel.
Ajse buťa, so keras akana, o kresťanska u ajse, oda me korkoro akana dikhav,
vašoda, hoj phiras te bikenel the pro kidipena, vaj kana hin vareso špecijalno
vaj o foroskro uľipen,
nane but interesos pal o ajse kresťanska produkti.
Aľe kana pes kerel e lačhi skulptura vaj vareso andre bar, oda džal.
Kamavas paľis te džal ole dromeha,
hoj te kerav ajse buťa vaš e bar.
Amenge nekhbuter o kašta den.
Kana kamel vareko te čhinel varekaj andre bar varesave kašta.
On džanen, hoj adaj hino o arakhado buťakro kher, hoj keras le kašteha.
On amenge phenena, hoj te džas odoj, te čhinas u te las.
U nekhbuter oda den bilovengro.
Kijo kada dizajnos man dochudľom avka, hoj me genav le Devleskre lava.
Keras o trušula le jilenca.
Jekhvar genavas andro Devleskro lav, hoj o Ježiš hino sar o udut.
Avka mange gondoľinďom, hoj šaj kerav ajsi momeľi pro trušul le Ježišoha.
Hoj ov hino o udut, hoj ov anďas o udut andro amaro dživipen.
U avka mange jekhto kerďom o čitripen, sar oda diťhola.
Adaj e momeľi.
O trušul.
U paľis mange avri iľom o kašt.
Kamavas o teluno ajso, hoj te avel kaleder.
Hoj te naavel farbimen le farbenca, avka mange avri iľom o pendech.
Oda trušul hino pendechostar.
Hin les ajsi kaleder štruktura.
E jag hiňi ľoľi, nane kerďi farbenca.
Oda hin e ťhiľav.
U kadi momeľi hiňi lipatar, o parno kašt.
Me oda čitrinďom.
Avri čhinďom, randľom u adaj oda hin.
Buter motivaciji amenge keras.
So amenge avel pre goďi.
Nane amen varesave motivi, vaj so.
Miri motivacija hiňi kresťansko.
O Devleskro lav u avka.
Transkripcija: Zdeněk Kovář Korekciji: Marcel Mravec Translacija: Erika Godlová